Hierdie bloguitdaging is aanvaar deur 14 Afrikaanse bloggers wat ‘n virtuele toer deur Suid-Afrika onderneem. Die gasblogger van die week moet op ‘n Donderdag, op die datum wat toegewys is, ‘n blog publiseer oor hulle tuisdorp/streek, asook ‘n fiktiewe weergawe van die ander 13 bloggers se kuier by sy/haar tuisdorp.
Jô, dit was ‘n lang rit daar van Dullstroom af tot hier aan die laer Suidkus van KwaZulu-Natal. Die probleem was natuurlik dat my sitvlak blikners was van die perdryery saam met Perdebytjie. Ek wou nou nie eintlik kyk nie – ek meen, wie wil nou jou eie alie in ‘n spieël sien? – maar ek vrees daardie liggaamsdeel was nerfaf en vol blou kolle. Selfs die sagte sitplekke van die giggelgroen bus het nie getroos nie. Ek was so bly toe my oog uiteindelik die padwyser vir Elysium op die N2 Suidkuspad gevang het.